Mo tshimologong ya lekgolo la bo17 la dingwaga la Motlha wa Rona, kgang ya go ikanyega ga Diefangele e ne e sa belaelwe go le kalo. Le fa go ntse jalo, segolobogolo go simolola ka lekgolo la bo19 la dingwaga go ya pele, baithuti ba le mmalwa ba ne ba tsaya Diefangele di sa tlhotlhelediwa ke Modimo go na le moo di itlhametswe ke batho. Mo godimo ga moo, ba ne ba latola gore bakwadi ba Diefangele e ne e le bone ba ntlha go nna le tshedimosetso kaga Jesu mme ba gatelela gore banna bao ba ne ba ka se kgone go kwala pego e e ka ikanngwang ya hisitori. Gape, ba ne ba swetsa ka gore go tshwana ga diteng tsa Diefangele tse tharo tsa ntlha—tse ka dinako dingwe di bidiwang tshobokanyo—go bontsha gore bakwadi ba Diefangele ba ne ba kwalolola fela go tswa mo go se mongwe a se kwadileng. Gape batshwayadiphoso ba ne ba sa dumele dikgakgamatso le tsogo ya ga Jesu jaaka di tlhalosiwa mo Diefangeleng. Tota e bile bangwe ba ne ba re Jesu e ne e se motho wa mmatota!